חוק לשכת עורכי הדין (תיקון מס' 38), התשע"ו-2016
הצעת חוק ממשלתית, הכנסת ה-20
פורסם: ספר החוקים, חוברת 2542, עמ' 662, 2016-03-31T00:00:00+03:00
בתיקון לחוק נקבעו שינויים במבנה, בפעילות ובניהול הכספי של לשכת עורכי הדין. תפקידי הלשכה הורחבו להיבטים נוספים שהלשכה מתעסקת בהם לטובת חברי הלשכה והציבור הרחב, כגון: ארגון השתלמויות מקצועיות; עיסוק בהליכי גישור; ניהול קשרי החוץ של הלשכה, ועוד. 
נערכו שינויים במבנה הלשכה- הוועד המרכזי בוטל והמועצה הארצית נקבעה כגוף המבצע של הלשכה. לשם כך נקבע בחוק, הרכבה, תפקידיה וסמכויותיה של המועצה הארצית, וכן נקבעה חובה למועצה הארצית להקים ועדות שתהיינה אחראיות על הפעלת תחומי פעילות שונים שבסמכות הלשכה, שמופעלים כיום על ידי הוועד המרכזי. נקבע כי הוועדים המחוזיים יהיו כפופים להחלטות המועצה הארצית וסמכויותיהם יוגדרו בצורה ברורה בחוק. וכן, עוגנו בחוק תפקידם של בעלי תפקידים בלשכה כגון: ועדת ביקורת, רואה חשבון, מבקר, יועץ משפטי ומבקר פנימי והוסדר בחוק מעמדו וסמכויותיו של מנכ"ל הלשכה.   
בנוסף לכך, הוסדר בחוק האופן שבו ייקבע תקציב הלשכה והאופן בו הוא יחולק בין המוסדות הארציים לוועדים המחוזיים. וכן נקבע  כי דמי החבר והאגרות למימון, יהיו תחת הפיקוח של שר המשפטים. 
לבסוף, הוענקו בחוק סמכויות נוספות לשר המשפטים. נקבע כי לשר המשפטים סמכות להורות לגורמים בלשכה על מילוי חובה או על ביצוע תפקיד במידה ולא ביצעו אותו, ובמקרים חריגים אף להורות על פיזור המועצה הארצית, ראש הלשכה או שניהם יחד. וכן שר המשפטים הוסמך לקבוע בתקנות, הוראות הנוגעות לתוכן מבחני הלשכה.